Δολοφονήθηκε ο ανώτατος στρατιωτικός διοικητής των ανταρτών στη Λιβύη
ο επικεφαλής του Μεταβατικού Εθνικού Συμβουλίου της Λιβύης ζητά απ' τους αντάρτες ενότητα
Το Μεταβατικό Εθνικό Συμβούλιο της Λιβύης ανακοίνωσε ότι ο ανώτατος στρατιωτικός διοικητής του, Αμπντέλ Φατάχ Γιούνες, και δύο σύμβουλοι του πυροβολήθηκαν και σκοτώθηκαν από αγνώστους τη Πέμπτη. Ο επικεφαλής του Συμβουλίου, Μουσταφά Αμπντέλ Τζαλίλ, δήλωσε ότι ο στρατιωτικός διοικητής και οι σύμβουλοι του σκοτώθηκαν πριν παραστούν σε συνεδρίαση δικαστικής επιτροπής των ανταρτών, όπου τους είχε ζητηθεί να καταθέσουν για ένα «στρατιωτικό θέμα». Επίσης ανακοινώθηκε ότι συνελήφθη ο επικεφαλής του ένοπλου θύλακα που ευθύνεται για τις δολοφονίες. Πάντως ο Μουσταφά Αμπντέλ Τζαλίλ δεν ξεκαθάρισε ποιος κατά τη γνώμη του ευθύνεται για την επίθεση, αλλά ζήτησε απ’ τους αντάρτες να αγνοήσουν «προσπάθειες διάβρωσης της ενότητας μας», όπως είπε, από την κυβέρνηση του Μοαμάρ Γκαντάφι. Επίσης προειδοποίησε τις «ένοπλες συμμορίες εγκληματιών» στις πόλεις που ελέγχουν οι αντάρτες, λέγοντας ότι αν δεν συμμετάσχουν στον αγώνα κατά του κ. Γκαντάφι, κινδυνεύουν να συλληφθούν από τις δυνάμεις ασφάλειας. Νωρίτερα τη Πέμπτη, οι Λίβυοι αντάρτες είχαν δηλώσει ότι είχαν συλλάβει τον Αμπντέλ Φατάχ Γιούνες, λόγω καταγγελιών ότι η οικογένεια του συνεχίζει να συνδέεται με στενούς συνεργάτες του Μοαμάρ Γκαντάφι. Ο Γιούνες ήταν μέλος της ομάδας που πραγματοποίησε το πραξικόπημα του 1969 που έφερε τον Μοαμάρ Γκαντάφι στην εξουσία στη Λιβύη. Υπηρέτησε ως υπουργός εσωτερικών της κυβέρνησης Γκαντάφι και ήταν ένας απ’ τους στενότερους συνεργάτες του Λίβυου ηγέτη, μέχρι που αυτομόλησε και προσαρτήστηκε στις δυνάμεις της αντιπολίτευσης. Ο Αμπντέλ Τζαλίλ χαρακτήρισε τον Γιούνες «έναν απ’ τους ήρωες της Επανάστασης της 17 Φεβρουαρίου» και δήλωσε ότι οι αντάρτες θα τηρήσουν τρεις μέρες πένθους για το θάνατο του. Είπε επίσης ότι θα συνεχιστεί ο αγώνας για την απομάκρυνση του Μοαμάρ Γκαντάφι απ’ την εξουσία.